ועדת הכספים, כנסת 17, פרוטוקול מספר 420, 2007-06-05 12:45

סטס מיסז'ניקוב: שלום לכולם, על סדר היום שינויים בתקציב לשנת 2007.

סטס מיסז'ניקוב: הפנייה הראשונה היא פנייה מס' 270.

ראובן כגן: זה שתי פניות ביחד, זה גם 270, וגם 271.

ראובן כגן: פנייה 270 היא פנייה תקציבית שנועדה להתאים את תקציבי בתי החולים הממשלתיים.

ניסן סלומינסקי: האם זה המיגון של בתי החולים?

ראובן כגן: לא, עוד לא.

סטס מיסז'ניקוב: חס וחלילה, האם צריך למגן את בית חולים וולפסון?

סטס מיסז'ניקוב: לאן הגענו?

ראובן כגן: זה לא מיגון.

ראובן כגן: כל שנה אנחנו עושים התאמה בין התקציב המקורי בבתי החולים הממשלתיים לבין התקציב שנגזר מהשינוי בפועל ממחיר יום האשפוז אשר נקבע בסביבות נובמבר-דצמבר, ועדת המחירים הבין-משרדית קובעת את מחיר יום האשפוז הסופי.

ראובן כגן: כיוון שהתקציב המקורי נבנה בספטמבר לפני הקביעה הסופית, אז פה מתבצעת ההתאמה בין התחזית שהיתה לנו בבניית התקציב לבין המחיר הסופי שקבעה ועדת המחיר הבין-משרדית, ואושרה על-ידי שרי הבריאות והאוצר כמובן.

סטס מיסז'ניקוב: האם יש בעיה?

שלי יחימוביץ': זה עוד משהו, זה גם תקצוב תוספת תקני אחיות.

ראובן כגן: בנוסף לזה, מכיוון שהיתה החלטת ועדת מעקב להסכם תקינה להסתדרות האחיות על תוספת 127 תקנים לשלושה בתי חולים: ברזיליי, אסף הרופא, רמב"ם.

ראובן כגן: מדובר באיזשהי טעות היסטורית שהיתה ב-95, גילינו שחישבו לא נכון את בסיסי התקינה שהיו אז.

שלי יחימוביץ': כלומר, תוספת תקנים.

ראובן כגן: כן.

שלי יחימוביץ': מאיפה הכסף מגיע?

ראובן כגן: לדעתי, יש נוסחת תקצוב של סוארי.

שלי יחימוביץ': כן, אבל מאיפה לאיפה ההעברה עכשיו?

ראובן כגן: העברה מגיעה מתקציב המדינה לבתי החולים.

ראובן כגן: אלו שלושה בתי חולים שפיזרו בינהם את התוספת.

ראובן כגן: המימון שלהם מתבצע מחצית מהפעילות, מכיוון שיש עוד כוח-אדם שבתי החולים מעסיקים ואז הם הביאו עוד תפוקות, מחצית מהעלות מהשכר ממומנת מתפוקות בית החולים הנוספות, ומחצית נכנסת למחיר יום האשפוז, שזה ייכנס למחיר יום האשפוז 2009.

שלי יחימוביץ': זה לא קשור לתקנים.

ראובן כגן: זה למימון.

ראובן כגן: שאלת איך מממנים את התקנים.

ראובן כגן: התקנים כשלעצמם מביאים את התקנים ומוסיפים אותם לתקציבי בתי החולים.

ראובן כגן: ישנה סוגיית מימון התקנים, כלומר איך ממנים את שכר האחיות האלה?

ראובן כגן: ואני אומר, מחצית זה פעילות בית החולים, כלומר, הכנסות בית החולים שהם גדלים במחצית מעלות התקן.

ראובן כגן: ומחצית זה במחיר יום האשפוז אשר ייקבע.

ניסן סלומינסקי: האם אני טועה, או שאתם עושים צחוק?

ניסן סלומינסקי: אני רואה כאן בית החולים אסף הרופא צריפין בהוצאות שכר מוסיפים להם 20 מיליון, ובית החולים אסף הרופא - קניות, מורידים להם 18.5 מיליון.

ניסן סלומינסקי: אחר כך עושים את אותו פטנט לגבי ברזיליי.

ניסן סלומינסקי: אתם עושים צחוק, אתם מורידים ומוסיפים לאותו בית חולים, מה זה?

ניסן סלומינסקי: אתם מורידים להם מהקניות ומוסיפים לשכר.

ניסן סלומינסקי: אותו הדבר אתם עושים לברזילי.

ראובן כגן: לא, זה הפוך.

ראובן כגן: זה עניין תקצובי כי תקציב בית החולים בנוי מהכנסות ומהוצאות.

ראובן כגן: הפער בין הוצאות להכנסות זה הסובסידיה הממשלתית.

ראובן כגן: אם אני מוסיף הוצאה לבית חולים מסוים שאין בגינה תוספת בהכנסה, אז אני צריך לממן את זה מהסובסידיה.

ראובן כגן: הסובסידיה בגלל שזה השתתפות, זה במינוס.

ראובן כגן: לכן, זה נראה כאילו זה מינוס בתקנה מסוימת, כי הסובסידיה היא בפניות.

שלי יחימוביץ': חבר הכנסת סלומינסקי, אתה הבנת את זה?

שלי יחימוביץ': [

ראובן כגן: אני אסביר שוב.

ראובן כגן: מבחינת מבנה התקציב צד ההכנסות של בתי החולים שווים לצד ההוצאות של בית החולים, וזה לא יכול להשתנות.

ראובן כגן: התקציב לא יכול להיות לא מאוזן כי זה מפעל עסקי, והוא חייב להיות מאוזן.

ראובן כגן: אני מוסיף כסף לבית החולים אסף הרופא כי יש לי את עניין האחיות, וכי יש לו גודל.

ראובן כגן: מכיוון שאני לא מגדיל את צד ההכנסה, אני צריך להגדיל את הסובסידיה.

ראובן כגן: אבל, הסובסידיה היא פשוט המספר ההופכי מהכסף שאני צריך להוסיף להוצאות, אחרת צד ההוצאות כולו יגדל, והתקציב לא יהיה מאוזן.

ראובן כגן: זה עניין טכני, אני עושה מינוס, ואז צד ההוצאה חוזר.

ניסן סלומינסקי: זה נקרא העברות להכנסות מרכזיות?

ראובן כגן: בדיוק, זה מהכנסות מרכזיות.

סמדר אלחנני: יש לך פה תוספת של 19 משרות.

סמדר אלחנני: תוספת השכר שאתה נותן פה - תוספת ההוצאה - היא רק 31,892.

סמדר אלחנני: האם היא מכסה את כל עלות השכר?

ראובן כגן: האם את רוצה לחלק ולראות מה עלות המשרה הממוצעת?

ראובן כגן: זה למיטב התימחורים שלנו.

סטס מיסז'ניקוב: מי בעד אישור מס' פנייה 270?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 270 אושרה.

סטס מיסז'ניקוב: אנחנו עוברים לפנייה מס' 271.

ראובן כגן: פנייה מס' 271 זה עניין טכני.

ראובן כגן: מכיוון שיש שינוי בסובסידיה הממשלתית, והיא נמצאת בסעיף24, אז יש תיקון טכני בפנייה 271 שפשוט משקף את השינוי בסובסידיה.

סטס מיסז'ניקוב: האם יש שאלות לגבי פנייה מס' 271?

סטס מיסז'ניקוב: מי בעד אישור פנייה מס' 271?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 271 אושרה.

סטס מיסז'ניקוב: אנחנו בפנייה מס' 277.

ראובן כגן: זוהי פניית פיתוח שלנו – תוכנית הפיתוח.

ראובן כגן: יש פה את העניין של עוטף עזה, אותו פרויקט למיגון עוטף עזה - 2.5 מיליון שקל לבית החולים ברזילי, ועוד - - -

סטס מיסז'ניקוב: סוף סוף זה מגיע.

ניסן סלומינסקי: 2.5 מיליון.

ראובן כגן: היו 10 מיליון שקל שאושרו בהסכם ארבעת המשרדים לגבי 10 מיליון שקל למיגון עוטף עזה - חלק מהפרויקטים.

ניסן סלומינסקי: האם יש 10 מיליון לכל עוטף עזה או רק לבית החולים?

ראובן כגן: לא, לכל עוטף עזה.

ראובן כגן: 2.5 מתוך זה זה לברזילי.

ניסן סלומינסקי: לאן השאר הולך?

ראובן כגן: למוסדות בריאות בקהילה.

סטס מיסז'ניקוב: לאילו מוסדות בריאות בעוטף עזה?

ראובן כגן: למשל, תחנות מגן דוד אדום.

ניסן סלומינסקי: זה המדינה נותנת, זה לא התרומה נכון?

ראובן כגן: לא, לא.

ראובן כגן: זה לא קשור בכלל לסיפור הגדול של שר הבריאות.

סמדר אלחנני: האם לא כדאי שיהיה סעיף תקציבי נפרד עם השם מיגון עוטף עזה?

סמדר אלחנני: אחר כך כשנתחיל לחפש כמה נתנו לכל הנושא הזה, לעולם לא נוכל למצוא את זה פה.

ראובן כגן: יש שתי דרכים לתקצב מתקציב המדינה.

ראובן כגן: אפשר לעשות את זה לפי מוסדות, ואפשר לעשות לפי פרויקטים.

ראובן כגן: אנחנו עובדים לפי תקצוב מוסדות.

סמדר אלחנני: זה תמיכה בארגונים בפיתוח תשתיות.

סמדר אלחנני: השש ספרות זה בפיתוח תשתיות, האם אי אפשר לתת לזה עוד שם כדי שאתם חברי הוועדה תוכלו להפריד את עוטף עזה?

סמדר אלחנני: כשנתחיל לחפש כמה נתנו בסך הכול לעולם לא נוכל למצוא את זה.

שלי יחימוביץ': סמדר, תרשמי לך ותחשבי בשבילנו.

סמדר אלחנני: לא, אין לי דרך.

ניסן סלומינסקי: הבעיה היותר גדולה היא שזה לא תקציב נוסף, זה לוקחים מתוך המשרד.

ראובן כגן: לא, לא.

סטס מיסז'ניקוב: מי בעד אישור פנייה מס' 277?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 277 אושרה.

סטס מיסז'ניקוב: אנחנו עוברים לפנייה מס' 272, 273 – משרד התמ"ת.

יובל יעקובי: יש לנו פה העברה של כסף מסעיף 36 לסעיף 68 שזה אומנם בתוך משרד התמ"ת - שני הסעיפים שייכים למשרד התמ"ת.

יובל יעקובי: סעיף 68 זה יחידת הסמך לעובדים זרים.

ניסן סלומינסקי: כתוב פה כי פנייה זו נועדה להעביר תקציב לפעילויות ביקורת ומיחשוב ביחידת הסמך לעובדים זרים.

סטס מיסז'ניקוב: זה בדיוק מה שדיברנו היום.

ניסן סלומינסקי: אבל, מאיפה לוקחים את זה?

שלי יחימוביץ': זה לא הכשרה מקצועית.

סטס מיסז'ניקוב: לא, מהסעיף הזה את רצית להעביר להכשרה מקצועית.

סמדר אלחנני: את אמרת שיש עודף כסף.

שלי יחימוביץ': לא, זה שני דברים שונים.

שלי יחימוביץ': אנחנו דיברנו בבוקר על הכשרה מקצועית למקצועות של עובדים זרים.

שלי יחימוביץ': כאן מדובר על פיקוח על עובדים זרים.

שלי יחימוביץ': זה משהו אחר.

שלי יחימוביץ': אבל, מתברר שאפשר לעשות העברות בתמ"ת.

סטס מיסז'ניקוב: אם יש אישור של הממשלה.

יובל יעקובי: אף אחד לא אמר שלא.

יובל יעקובי: רק שכאשר לא מקיימים החלטות ממשלה אז אי אפשר - - -

ניסן סלומינסקי: השאלה תמיד מאיפה מורידים את זה?

שלי יחימוביץ': מאיפה מורידים?

יובל יעקובי: פה במקרה הזה אנחנו משתמשים ברזרבה כמו שאתם רואים - 3.7 מיליון שקלים.

סטס מיסז'ניקוב: האם יש בעיה עם זה?

ניסן סלומינסקי: לא, אין לי בעיה.

שלי יחימוביץ': רגע, יש לנו בעיה ועמית יגיד אותה.

עמית: בסעיף על פיקוח על בטיחות חוקי עבודה ומעונות יש הורדה בשיא כוח-אדם של תקן אחד בפיקוח על בטיחות, חוקי עבודה ומעונות.

עמית: מה זה ההורדה הזאת?

יובל יעקובי: יכול להיות שיש שם הרבה יותר עובדים מתחת לתקן.

יובל יעקובי: יש תקן פנוי, וצריך להשתמש בתקן הזה ליועצים משפטיים ביחידת הסמך.

שלי יחימוביץ': מה זה תקן פנוי?

שלי יחימוביץ': הרי יש מחסור נוראי בפיקוח על חוקי עבודה ומעונות.

סמדר אלחנני: יש רק אחד שאותו אתה מפחית.

סמדר אלחנני: יש רק אחד, ואותו אתה לוקח.

יובל יעקובי: נכון, אנחנו לוקחים אותו ושמים אותו בשירותים מרכזיים.

יובל יעקובי: אני מודה ומתוודה שכרגע אני לא זוכר בדיוק מה זה התקן, אבל זה הבקשה של המשרד עצמו.

יובל יעקובי: המשרד ביקש להעביר תקן אחד מיחידה אחת שלו ליחידה אחרת שלו.

יובל יעקובי: אין פה תוספת או הפחתה של כוח-אדם.

יובל יעקובי: זו בקשה של משרד התמ"ת.

יובל יעקובי: מה מפריע בזה?

שלי יחימוביץ': מה מפריע שמורידים מפקח על בטיחות וחוקי עבודה במעונות?

שלי יחימוביץ': האם אני צריכה להסביר מה מפריע?

שלי יחימוביץ': מה יש לי להסביר פה?

שלי יחימוביץ': הנימוק הוא בתוך השאלה עצמה.

יובל יעקובי: זה משהו טכני, אני אפילו לא זוכר.

שלי יחימוביץ': מה זה טכני?

יובל יעקובי: מעבירים אותו בתוך משרד התמ"ת, זו בקשה של המשרד להעברה של תקן בין יחידה ליחידה.

יובל יעקובי: זה בטוח לא מפקח, התקן הזה הוא לא תקן של מפקח.

שלי יחימוביץ': כתוב פיקוח.

סמדר אלחנני: כל הנושא הזה יש לו רק איש אחד.

סמדר אלחנני: התקנה של השש ספרות יש לה רק איש אחד שזה הנושא - פיקוח על בטיחות, חוקי עבודה ומעונות.

סמדר אלחנני: אין מתחת לזה, זה האיש.

יובל יעקובי: אין לי תשובה, אני רק יודע שזו בקשת המשרד.

סטס מיסז'ניקוב: חברת הכנסת יחימוביץ, האם זה קריטי?

שלי יחימוביץ': כן.

סטס מיסז'ניקוב: בסדר, אנחנו בינתיים לא מעלים את הבקשה עד שתהיה איזשהי תשובה.

סטס מיסז'ניקוב: חברת הכנסת יחימוביץ מתעסקת עם זה המון, והיא זכאית לתשובה למה 100% קיצוץ.

יובל יעקובי: אין שום בעיה.

שלי יחימוביץ': סטס, תודה רבה.

סטס מיסז'ניקוב: אנחנו עוברים לפנייה תקציבית מס' 227.

סטס מיסז'ניקוב: אין אף אחד לפנייה הזאת, אז אנחנו דוחים את זה.

סמדר אלחנני: זה פעם שלישית שאין אף אחד ל-227.

סמדר אלחנני: זה הפינוי של מפעלי פלדה, אני מניחה שיש פה בעיה עם הפנייה הזאת.

סטס מיסז'ניקוב: אנחנו עוברים לפנייה מס' 228 - תמ"ת.

סטס מיסז'ניקוב: יש פה השמת מפעלי גוש קטיף, שירות התעסוקה, אגף להכשרה מקצועית – אגב, זה בדיוק מה שדיברנו היום.

סטס מיסז'ניקוב: אתם מוסיפים כסף לאגף להכשרה מקצועית, ומורידים את זה משירות התעסוקה.

ניסן סלומינסקי: השמת מפוני גוש קטיף, האם אתם השתגעתם?

יובל יעקובי: לא, זה משהו טכני.

יובל יעקובי: יש מה שנקרא עודפים.

יובל יעקובי: מפוני גוש קטיף לא היו יכולים לחכות לעודפים, ואנחנו תקצבנו אותם כבר בתחילת השנה כדי שימשיכו עם התוכנית בשירות התעסוקה של מפוני גוש קטיף.

יובל יעקובי: אחרי זה הם קיבלו את העודפים, ואנחנו פשוט מעבירים את העודפים שכפי שאמרתי כבר תוקצבו - מחזירים אותם לסעיפים שלהם.

ניסן סלומינסקי: כשאני רואה את הסעיף המרכזי שלהם, אז זה כל הסכום שיש שם.

יובל יעקובי: כן, נכון.

ניסן סלומינסקי: מה זאת אומרת?

יובל יעקובי: זה הסכום שמופיע שם בתקציב המקורי.

יובל יעקובי: כמו שאמרתי, בתחילת השנה תקצבנו אותו.

ניסן סלומינסקי: איפה זה מופיע?

ניסן סלומינסקי: אם זה היה בתחילת השנה זה היה צריך להופיע כאן בהוצאה בגדול.

יובל יעקובי: בינואר-בפברואר לקחנו כספים ממטה הכשרות טכנאים ומבחינות מקצועיות ונתנו למפוני גוש קטיף.

יובל יעקובי: עם קבלת העודפים אנחנו לוקחים את העודפים ושמים אותם חזרה במקום שלהם.

יובל יעקובי: השמת מפוני גוש קטיף לא נפגעה.

יובל יעקובי: היא קיבלה את אותו סכום שמגיע לה.

ניסן סלומינסקי: אני לא יודע, אני קצת מגמגם בעניין.

ניסן סלומינסקי: הייתי מציע לבדוק את זה עוד הפעם בבדיקה יותר מסודרת.

סטס מיסז'ניקוב: טוב.

סטס מיסז'ניקוב: אנחנו עוברים לפנייה מס' 251.

יובל יעקובי: יש פרויקט של 3 מיליון שקלים של שוברי הכשרה מקצועית בשירות התעסוקה - זה מה שאנחנו מתקצבים פה.

סמדר אלחנני: האם זה מתקשר למה שהיה פה בדיון הקודם?

יובל יעקובי: לא לגמרי.

יובל יעקובי: זה פרויקט ניסיוני שאנחנו עושים עם שירות התעסוקה שבו אנחנו נותנים למובטל להחליט לאיזה קורס הוא ילך.

ניסן סלומינסקי: מה פירוש?

ניסן סלומינסקי: האם בכל מקום אחר אתם כופים עליו?

סטס מיסז'ניקוב: בוויסקונסין כופים עליו.

יובל יעקובי: לא, בכל מקום אחר זה קורסים מטעם המדינה.

יובל יעקובי: פה אתה אומר למובטל: קח, תעשה קורס.

סמדר אלחנני: או חייל משוחרר.

יובל יעקובי: כן, בדיוק.

סטס מיסז'ניקוב: מי בעד פנייה מס' 251?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 251 אושרה.

סטס מיסז'ניקוב: אנחנו עוברים לפנייה מס' 274 – פיתוח תחבורה.

אהוד אדירי: לפנייה התקציבית יש שני מרכיבים.

אהוד אדירי: מרכיב אחד של הרשאה, ומרכיב שני של מזומן.

אהוד אדירי: מרכיב הרשאה יש בו שני דברים: העברת 15 מיליון שקל הרשאה להתחייב מהרזרבה הכללית לתכנון תחבורה ציבורית, תכנון רשת הקווים העתידיים בירושלים, זה 15 מיליון שקל ברזרבה הכללית.

אהוד אדירי: בנוסף, 2 מיליון הרשאה להתחייב גם כן מהרזרבה הכללית לפיתוח מסופי תחבורה ציבורית שונים בארץ.

אהוד אדירי: אלו רכיבי ההרשאה.

אהוד אדירי: רכיב המזומן כולל העברה של 22 מילון שקל שמועברת ממקורות שונים בתוך תקציב פיתוח העירוני של משרד התחבורה, ומועברת לעבודות בתוואי רכבת הקלה בתל-אביב.

ניסן סלומינסקי: האם זה קשור למה שדיברנו בשבוע שעבר?

אהוד אדירי: אני אסביר, זה לא חלק.

אהוד אדירי: כמו שכולנו יודעים פרויקט רכבת הקלה בתל-אביב מתקדם.

אהוד אדירי: נחתם הסכם זיכיון.

אהוד אדירי: במסגרת זה בישיבה הקודמת של הוועדה העברנו הרשאה להתחייב גדולה של - - - שקל למענק הקמה, ו-60 מיליון שקל הרשאה להתחייב לתגבור עבודות התשתית.

אהוד אדירי: המזומן הזה משלם חלק מאותם 60 מיליון הרשאה להתחייב שנתנו לתגבור עבודות התשתית.

אהוד אדירי: זה לא לזכיין, זה עבודות של הסקטור הציבורי שמבצעת חברת נתיבי איילון ומשרד התחבורה.

אהוד אדירי: למעשה, זה הסטת מזומן פנימית שעושה משרד התחבורה בפרויקטים עירוניים שמתקדמים יותר: רכבת הקלה בתל אביב, ומסוף תחבורה ציבורית בחיפה שמתקדם טיפה יותר לאט.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 274 אושרה.

סטס מיסז'ניקוב: הפנייה הבאה היא פנייה מס' 275.

אהוד אדירי: הפנייה נועדה להעביר הרשאה להתחייב בגובה של 12 מיליון שקל מהרזרבה הכללית לרשות הבטיחות בדרכים שיושב בתוך תקציב משרד התחבורה, כשהמטרה היא הרשאה להתחייב לצורך חתימה על הסכם משותף לעמותת אור ירוק, משרד התחבורה, משטרת ישראל והמשרד לביטחון הפנים.

אהוד אדירי: מהות ההסכם היא הפעלת 105 ניידות מתנדבים במימון משותף שחלק הוא תרומה של עמותת אור ירוק, וחלק הוא בתקצוב ממשלתי של משרדי האוצר, התחבורה והמשרד לביטחון פנים.

ניסן סלומינסקי: מה עושות הניידות האלה?

אהוד אדירי: מה שמיוחד בפרויקט הזה הוא שכבר בהסדר הראשון הבטיחו את הייעוד של הנידות.

אהוד אדירי: כלומר, הניידות ישמשו אך ורק לאכיפת הבטיחות בדרכים.

ניסן סלומינסקי: האם אזרחים או שוטרים נוסעים שם?

אהוד אדירי: מתנדבים ייסעו בניידות, שמבחינת סמכות האכיפה יש להם סמכות כשל שוטרים שהם בתפקיד.

אהוד אדירי: אבל, אך ורק מתנדבי משטרת התנועה.

אהוד אדירי: כלומר, מובטח שהניידות האלה לא ישמשו לסגירת פערים וחורים אחרים.

סטס מיסז'ניקוב: אני ראיתי את הפעילות הברוכה שלהם.

ניסן סלומינסקי: כמה אור ירוק נותן לצורך העניין?

אהוד אדירי: אור ירוק נותן מידי שנה 6 מיליון שקל, וההסכם הוא ארבע שנתי.

אהוד אדירי: משרד התחבורה הרשות לבטיחות בדרכים - 3 מיליון שקל בשנה, משרד האוצר - 3 מיליון שקל בשנה דרך המשרד לביטחון הפנים, ומשטרת ישראל – 9 מיליון שקל.

סטס מיסז'ניקוב: מי בעד אישור פנייה מס' 275?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 275 אושרה.

סטס מיסז'ניקוב: אנחנו עוברים לפנייה מס' 276 - המשרד לביטחון פנים.

ואדים גודון: מדובר בהעברת ליוויים, ליווי שב"ס וליווי מאבו כביר ממשטרת ישראל לשירות בתי הסוהר - עכשיו זה בהסדר התקציבי.

ואדים גודון: כלומר, העברה בתוך המשרד לביטחון הפנים בין משטרה לשב"ס.

ניסן סלומינסקי: פעם זה היה פה , ופעם אישרנו כבר תקציב.

ואדים גודון: לא זה.

ניסן סלומינסקי: סמדר, האם אני טועה?

סמדר אלחנני: זה היה פה, אבל פה עכשיו זה העברה של שיא כוח-אדם.

ואדים גודון: לא.

סמדר אלחנני: עצם המעבר מהמשטרה לשב"ס משנה משהו בסטטוס של האנשים?

סמדר אלחנני: האם הם מקבלים משהו בגלל זה שהם עוברים מהמשטרה לשב"ס.

ואדים גודון: לא, הם מקבלים אותם תנאים.

סמדר אלחנני: האם עצם המעבר משנה להם משהו?

ואדים גודון: הם נהיים סוהרים במקום שוטרים.

סמדר אלחנני: האם זה מוסכם?

ואדים גודון: כן, זה תוכנית של המשרד לביטחון הפנים.

ואדים גודון: זו תוכנית שמקדם השר לביטחון הפנים.

סמדר אלחנני: אתה יודע שכאשר מעבירים אנשים מכסא לכסא, הם דורשים פיצוי, או הרעת תנאי עבודה, השבחת תנאי עבודה.

ואדים גודון: נכון, חלק מהם לא מסכים.

ואדים גודון: חלק מהאנשים התפטרו במסגרת עידוד פרישה שעכשיו נערך במשטרת ישראל, וחלק פשוט לא עברו כי לא רצו לעבור.

סטס מיסז'ניקוב: אני לא רואה פה שום בעיה.

סטס מיסז'ניקוב: מי בעד אישור פנייה מס' 276?

סטס מיסז'ניקוב: מי נגד?

סטס מיסז'ניקוב: ה צ ב ע ה פנייה מס' 276 אושרה.

סטס מיסז'ניקוב: הפנייה אושרה.

ליאת קרפטי: רפרנט הגנת הסביבה לא הגיע, נכון?

סטס מיסז'ניקוב: רפרנט הגנת הסביבה לא הגיע.

סטס מיסז'ניקוב: הישיבה נעולה, תודה רבה.